(2) ปัจจัยความเสี่ยง

ในรอบปี 2552 คณะกรรมการบริหารความเสี่ยง (RISK MANAGEMENT COMMITTEE)
ได้จัดให้มีการประชุมรวมทั้งสิ้น 12 ครั้ง
เพื่อพิจารณาและประเมินความเสี่ยงที่อาจจะเกิดขึ้นและกำหนดมาตรการในการป้องกันหรือลดความเสี่ยงในเรื่องต่างๆ
ให้มีประสิทธิภาพและเหมาะสมสอดคล้องกับสภาพเศรษฐกิจ
สังคมและการเมืองที่อาจส่งผลกระทบต่อการดำเนินธุรกิจของบริษัทฯ ในปัจจุบัน
โดยมีประเด็นสำคัญที่คณะกรรมการบริหารความเสี่ยงได้หยิบยกขึ้นมาพิจารณาและทบทวนอย่างสม่ำเสมอดังนี้

ความเสี่ยงด้านธุรกิจถ่านหิน

บริษัท ลานนารีซอร์สเซส จำกัด (มหาชน) และบริษัทในเครือที่ประกอบธุรกิจถ่านหิน
ยังมีความเสี่ยงที่ต้องคำนึงถึงดังนี้

1.  ความเสี่ยงในการทำเหมืองและจัดหาถ่านหิน : บริษัทฯ
    มีการสำรวจเพื่อประเมินปริมาณสำรองและคุณภาพแหล่งของถ่านหินรวมทั้งมีการออกแบบและวางแผนการทำเหมือง
    (MINE MASTER PLAN)
    ตามหลักวิชาและตามมาตรฐานสากลก่อนการลงทุนและเปิดการทำเหมืองถ่านหิน
    ฉะนั้นปัจจัยเสี่ยงจากการทำเหมืองส่วนใหญ่จึงเป็นเรื่องของภัยธรรมชาติ
    โดยเฉพาะแหล่งถ่านหินในประเทศอินโดนีเซียซึ่งมักจะมีฝนตกชุกในแต่ละปี
    ทำให้การผลิตและการส่งมอบถ่านหินอาจมีอุปสรรคไม่เป็นไปตามเป้าหมายที่กำหนด
    ดังนั้นเพื่อเป็นการลดความเสี่ยงดังกล่าว บริษัทฯ
    จึงได้กำหนดนโยบายให้ฝ่ายที่รับผิดชอบด้านการทำเหมืองจะต้องจัดให้มีสต๊อกถ่านหินสำเร็จรูปไว้ให้เพียงพอต่อการจำหน่ายตลอดเวลา
    โดยให้มีการสต๊อกถ่านหินสำเร็จรูปในปริมาณเพียงพอที่จะจำหน่ายได้ไม่น้อยกว่า 1 เดือนขึ้นไป

สำหรับการจัดซื้อจัดหาถ่านหินมาจำหน่าย ซึ่งอาจจะต้องมีการจ่ายค่าถ่านหินล่วงหน้าบางส่วนนั้น
เพื่อเป็นการป้องกันความเสี่ยงในกรณีที่ผู้ขายไม่สามารถส่งมอบถ่านหินได้ตามสัญญา บริษัทฯ
ได้กำหนดให้คัดเลือกและจัดซื้อถ่านหินจากผู้ขายที่มีฐานะการเงินและผลประกอบการเป็นที่น่าเชื่อถือเท่านั้น
ในกรณีที่จะต้องจัดซื้อถ่านหินอย่างต่อเนื่องก็ได้กำหนดให้มีการวางหลักประกันการปฏิบัติตามสัญญาเป็นแต่ละรายแต่ละกรณีไปรวมทั้งมีการตั้งสำรองเผื่อหนี้สงสัยจะสูญไว้ในบัญชีเพื่อไม่ให้มีผลกระทบต่องบการเงินในอนาคต
ในกรณีที่มีหนี้สูญอันเกิดจากการจ่ายเงินค่าถ่านหินล่วงหน้าให้ผู้ขายที่ไม่สามารถปฏิบัติตามสัญญาได้

2.  ความเสี่ยงจากความผันผวนของราคาถ่านหิน :
    ราคาถ่านหินมักจะมีความผันผวนเช่นเดียวกับราคาน้ำมันหรือเชื้อเพลิงชนิดอื่นขึ้นอยู่กับอุปสงค์และอุปทานในตลาดซึ่งมักจะมีปัจจัยแวดล้อมเข้ามากระทบอยู่ตลอดเวลา
    บริษัทฯ จึงได้กำหนดนโยบายให้ทำสัญญาขายถ่านหินล่วงหน้าส่วนหนึ่ง
    โดยจะพยายามเสนอขายในช่วงที่เห็นว่าถ่านหินมีราคาปรับตัวสูงขึ้นโดยเปรียบเทียบกับสถิติการเคลื่อนไหวของราคาถ่านหินในอดีตที่ผ่านมา
    โดยบริษัทฯ จะติดตามแนวโน้มของราคาถ่านหินอย่างใกล้ชิดตลอดเวลา
    รวมทั้งพิจารณาซื้อเครื่องมือประกันความเสี่ยงหรือใช้วิธีการอื่นๆ ควบคู่กันไปด้วย
    ทั้งนี้ขึ้นอยู่กับความเหมาะสมและสถานการณ์ตลาดถ่านหินที่คาดว่าจะเกิดขึ้นในอนาคต

3.  ความเสี่ยงจากการพึ่งพิงการขายถ่านหินให้ลูกค้ารายใหญ่ : บริษัทฯ
    ขายถ่านหินให้บริษัทปูนซีเมนต์นครหลวง จำกัด (มหาชน) (บปน.)
    ซึ่งเป็นผู้ผลิตปูนซีเมนต์รายใหญ่เป็นอันดับสองของประเทศไทยคิดเป็นร้อยละ 24.93
    ของรายได้จากการขายถ่านหินในปี 2552 โดย บปน. เป็นผู้ถือหุ้นรายใหญ่ที่สุดของบริษัทฯ
    คิดเป็น ร้อยละ 44.99 ของทุนชำระแล้ว โดย บปน. ได้ร่วมจัดตั้งบริษัท ลานนารีซอร์สเซส
    จำกัด (มหาชน) ตั้งแต่ปี 2528 เพื่อจัดหาถ่านหินป้อนให้กับ บปน. เนื่องจาก บปน.
    จะต้องใช้ถ่านหินเป็นเชื้อเพลิงหลักในการผลิตปูนซีเมนต์ทุกปี
    ซึ่งมีการติดต่อซื้อขายกันมาประมาณ 25 ปีแล้ว จึงคาดว่าความเสี่ยงที่ บปน.
    จะไม่ซื้อถ่านหินจากบริษัทฯ มีอยู่น้อยมากและ หาก บปน. ไม่รับซื้อถ่านหินจากบริษัทฯ บริษัทฯ
    ก็ยังสามารถจำหน่ายถ่านหินจำนวนดังกล่าวให้กับผู้ประกอบการอื่นได้
    เนื่องจากถ่านหินยังมีราคาถูกกว่าเชื้อเพลิงชนิดอื่นมากและมีผู้ประกอบการอุตสาหกรรมหันมาใช้ถ่านหินมากขึ้นทุกปีจึงมีอุปสงค์รองรับอยู่แล้วหากมีปัญหาดังกล่าวเกิดขึ้น

4.  ความเสี่ยงเนื่องจากลูกค้าไม่ชำระหนี้ค่าถ่านหิน :
    การขายถ่านหินโดยส่วนใหญ่จะขายเป็นเงินเชื่อซึ่งจะให้สินเชื่อเฉพาะลูกค้าที่มีคุณภาพเท่านั้น
    ทั้งนี้บริษัทฯ
    ได้จัดตั้งคณะกรรมการพิจารณาการให้เครดิตแก่ลูกค้าเพื่อกลั่นกรองและเน้นการขายเชื่ออย่างระมัดระวัง
    นอกจากนั้นบริษัทฯ
    ยังได้จัดให้มีการตั้งสำรองเผื่อหนี้สงสัยจะสูญไว้ในบัญชีโดยพิจารณาจากอายุหนี้คงค้างเพื่อไม่ให้มีผลกระทบต่องบการเงินในอนาคตหากมีหนี้สูญเกิดขึ้น

5.  ความเสี่ยงด้านสินค้าทดแทน : แม้ว่าในรอบปี 2552
    ราคาถ่านหินจะมีความผันผวนขึ้นลงค่อนข้างมากแต่เมื่อเปรียบเทียบกับราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
    น้ำมันเตา น้ำมันดีเซล
    และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
    จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ต่ำ

6.  ความเสี่ยงด้านการเปลี่ยนแปลงปริมาณสำรองถ่านหิน : บริษัทฯ
    มีนโยบายจัดซื้อจัดหาแหล่งถ่านหินแหล่งใหม่เพิ่มเติมอยู่ตลอดเวลา
    และยังมีการจัดสรรงบประมาณในการสำรวจเพิ่มเติมในพื้นที่เขตสัมปทานที่มีอยู่แล้วเพื่อให้มั่นใจได้ว่าบริษัทฯ
    จะมีปริมาณถ่านหินสำรองเพียงพอที่จะสามารถตอบสนองความต้องการของลูกค้าได้ในระยะยาว

7.  ความเสี่ยงจากการดำเนินงานของผู้รับจ้างทำเหมือง : บริษัทฯ
    ใช้วิธีการว่าจ้างผู้รับเหมาในการทำเหมืองถ่านหิน
    ดังนั้นหากผู้รับเหมาไม่สามารถดำเนินงานได้ตามแผนงานที่ให้ไว้กับบริษัทฯ
    อันเนื่องจากปัญหาต่างๆ เช่น
    การจัดซื้อจัดหาเครื่องจักรไม่เป็นไปตามกำหนดหรือการซ่อมบำรุงไม่ได้มาตรฐาน
    เหตุดังกล่าวย่อมส่งผลกระทบต่อผลผลิตและการจำหน่ายถ่านหินของบริษัทฯ
    เพื่อเป็นการป้องกันความเสี่ยงในเรื่องนี้ บริษัทฯ
    จะคัดเลือกเฉพาะผู้รับเหมาที่มีความน่าเชื่อถือ มีประสบการณ์และประวัติการทำงานที่ดี
    โดยจะทำสัญญาว่าจ้างขั้นต่ำเป็นเวลาสามปีเพื่อให้มีปริมาณงานมากพอในการจัดหาแหล่งเงินทุนของผู้รับเหมาแต่ละราย

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด (มหาชน) ซึ่งเป็นบริษัทย่อยที่ประกอบธุรกิจผลิตเอทานอล
(แอลกอฮอล์บริสุทธิ์ 99.5%) เพื่อใช้ผสมกับน้ำมันเบนซินในอัตราส่วนต่างๆ
เป็นน้ำมันแก๊สโซฮอล์ใช้เป็นเชื้อเพลิงสำหรับรถยนต์ ธุรกิจนี้มีปัจจัยเสี่ยงที่ต้องคำนึงถึงดังนี้

(1) ความเสี่ยงเนื่องจากความไม่แน่นอนของนโยบายรัฐบาลที่ขาดความต่อเนื่องและมักจะเปลี่ยนแปลงเมื่อมีการผลัดเปลี่ยนรัฐบาลใหม่ซึ่งอาจส่งผลให้ผู้ประกอบการไม่สามารถปรับตัวตามการเปลี่ยนแปลงได้ทัน
    แม้จะมีการกำหนดแผนพลังงานทดแทน 15 ปี (พ.ศ. 2551-2565) เป็นวาระแห่งชาติ
    กำหนดให้มีมาตรการกระตุ้นปริมาณความต้องการเอทานอลให้มีการขยายตัวเพิ่มขึ้นอย่างต่อเนื่อง
    แต่ปัจจุบันยังไม่มีการกำหนดมาตรการสนับสนุนที่เป็นรูปธรรมจากภาครัฐออกมารองรับเป้าหมายดังกล่าว
    นอกเหนือไปจากมาตรการที่ใช้อยู่เดิม
    ดังนั้นผู้ประกอบการเอทานอลจึงได้รวมตัวกันเป็นสมาคมการค้าผู้ผลิตเอทานอลไทยเพื่อผลักดันให้รัฐบาลออกมาตรการต่างๆ
    เพื่อกระตุ้นการใช้น้ำมันแก๊สโซฮอล์และแก้ไขปัญหาเชิงนโยบายต่างๆ ที่เกิดขึ้น

(2) ความเสี่ยงในเรื่องราคาขายเอทานอล
    รัฐบาลโดยกระทรวงพลังงานได้กำหนดสูตรโครงสร้างราคาเอทานอลแบบ COST PLUS
    โดยอ้างอิงกับราคากากน้ำตาล และราคามันสำปะหลัง
    ซึ่งเป็นวัตถุดิบหลักที่ใช้ในการผลิตเอทานอล โดยที่ผ่านมาวัตถุดิบดังกล่าวราคาผันผวนอย่างมาก
    เนื่องจากเป็นผลิตผลทางการเกษตร
    ซึ่งมีความไม่แน่นอนด้านอุปสงค์และอุปทานค่อนข้างสูงทำให้ต้นทุนการผลิตเอทานอลมีความผันผวนอย่างมากเช่นเดียวกัน
    ในขณะที่ไม่สามารถปรับราคาขายเอทานอลชดเชยต้นทุนที่เพิ่มขึ้นได้ทั้งหมด บริษัท ไทย อะโกร
    เอ็นเนอร์ยี่ จำกัด (มหาชน)
    ตระหนักถึงปัจจัยเสี่ยงดังกล่าวจึงได้เลือกก่อสร้างโรงงานผลิตเอทานอลสายการผลิตที่ 2
    ขนาดกำลังผลิตเอทานอล 200,000 ลิตรต่อวันเป็นแบบ MULTI-FEED ETHANOL PLANT
    ที่สามารถใช้วัตถุดิบได้หลายชนิด เช่น มันสำปะหลัง น้ำอ้อย HIGH TEST MOLASSES เป็นต้น
    และกำลังศึกษาความเป็นไปได้ในการปรับปรุงโรงงานผลิตเอทานอลสายการผลิตที่ 1
    ขนาดกำลังผลิตเอทานอล 150,000 ลิตรต่อวัน
    ให้สามารถรองรับการใช้วัตถุดิบได้หลากหลายเช่นเดียวกันเพื่อสร้างเสถียรภาพและความยืดหยุ่นในการบริหารจัดการด้านวัตถุดิบให้สอดคล้องกับอุปสงค์อุปทานด้านวัตถุดิบการเกษตรที่เปลี่ยนแปลงไป
    หากวัตถุดิบชนิดใดชนิดหนึ่งมีราคาแพง ก็สามารถปรับเปลี่ยนไปใช้วัตถุดิบอีกชนิด
    หนึ่งที่มีราคาถูกกว่าได้เพื่อให้ต้นทุนการผลิตเอทานอลต่ำที่สุดและเพิ่มขีดความสามารถในการแข่งขันด้านการตลาดในระยะยาว
    อย่างไรก็ตามการก่อสร้างโรงงานผลิตเอทานอลสายการผลิตที่ 2 และ

การปรับปรุงโรงงานผลิตเอทานอลสายการผลิตที่ 1
จะต้องใช้เวลาดำเนินการซึ่งคาดว่าจะแล้วเสร็จในปี 2554 ฉะนั้นในระยะสั้นโดยเฉพาะในปี 2553
จึงยังมีความเสี่ยงเรื่องราคาวัตถุดิบกากน้ำตาลที่ปรับตัวเพิ่มสูงขึ้น
กอปรกับกากน้ำตาลราคาถูกที่ทำสัญญาซื้อล่วงหน้าไว้ 5 ปี (ตั้งแต่ปี 2548-2552) สิ้นสุดลง
ซึ่งจะส่งผลให้ต้นทุนการผลิตเอทานอลเพิ่มสูงขึ้นและกำไรจากธุรกิจเอทานอลในปี 2553 ลดลงจากปี
2552 ค่อนข้างมาก

(3) ความเสี่ยงด้านการตลาด แม้อุปสงค์เอทานอลขยายตัวอย่างมากในปี 2552 ที่ผ่านมา
    แต่ยังคงต่ำกว่าการขยายตัวของอุปทานคาดว่าภายในสิ้นปี 2553
    กำลังการผลิตเอทานอลของผู้ประกอบการทุกรายรวมกันจะมีปริมาณประมาณทั้งสิ้น 4,545,000
    ลิตรต่อวัน ในขณะที่คาดว่าความต้องการเอทานอลสูงสุดจะไม่เกิน 2,000,000
    ลิตรต่อวันเท่านั้น ส่งผลให้มีความเสี่ยงสูงในเรื่องภาวะอุปทานเอทานอลล้นตลาด
    ด้วยเหตุนี้บริษัท ไทย อะโกร เอ็นเนอร์ยี่ จำกัด (มหาชน)
    จึงได้เตรียมลดความเสี่ยงในเรื่องดังกล่าว
    หากมีการแข่งขันที่รุนแรงและเกิดภาวะอุปทานเอทานอลล้นเกินความต้องการของตลาดในประเทศ
    โดยกำลังศึกษาการผลิตสินค้าต่อเนื่องซึ่งเป็นอนุพันธ์ของเอทานอล อันได้แก่กรดอะซีติก
    (ACETIC ACID) และเอธิลอะซีเทต (ETHYL ACETATE) เป็นต้น
    เพื่อขยายธุรกิจไปยังอุตสาหกรรมต่อเนื่องในอนาคต

ความเสี่ยงทางการเงิน

(1) ความเสี่ยงเกี่ยวกับเงินกู้ : บริษัทฯ
    และบริษัทในเครือมีการบริหารความเสี่ยงเกี่ยวกับเงินกู้ดังนี้

    1.  บริษัท ลานนารีซอร์สเซส จำกัด (มหาชน) ได้ชำระคืนเงินกู้ระยะยาวทั้งหมดในปี 2552
        แล้วคงเหลือเฉพาะเงินกู้ระยะสั้นคงค้าง ณ วันสิ้นปี 2552 เพียง 28 ล้านบาท
        ซึ่งกู้มาใช้เป็นเงินทุนหมุนเวียนไม่เกิน 1 เดือน อัตราดอกเบี้ยคงที่ร้อยละ 1.65 ต่อปี
        จึงไม่มีความเสี่ยงเนื่องจากการเปลี่ยนแปลงอัตราดอกเบี้ยมากนักเนื่องจากเป็นการกู้ยืมเงินช่วงสั้นๆ
        ตามอัตราดอกเบี้ยตลาดในขณะที่กู้
        ทั้งนี้เงินกู้ดังกล่าวข้างต้นไม่มีข้อจำกัดในเรื่องการจ่ายเงินปันผลของบริษัทฯ แต่อย่างใด

    2.  บริษัท ไทย อะโกร เอ็นเนอร์ยี่ จำกัด (มหาชน)
        ซึ่งเป็นบริษัทย่อยมีปัจจัยเสี่ยงเกี่ยวกับเงินกู้ดังนี้

(1) บริษัท ไทย อะโกร เอ็นเนอร์ยี่ จำกัด (มหาชน)
มีวงเงินสินเชื่อระยะสั้นกับธนาคารพาณิชย์หลายแห่งซึ่ง ณ วันสิ้นปี 2552 มีเงินกู้ระยะสั้นคงค้าง
394 ล้านบาท ซึ่งกู้มาใช้เป็นเงินทุนหมุนเวียนในการจัดซื้อวัตถุดิบเป็นส่วนใหญ่
โดยกู้เป็นตั๋วสัญญาใช้เงินฉบับละไม่เกิน 1-3 เดือน อัตราดอกเบี้ยร้อยละ 1.95-2.25 ต่อปี
จึงไม่มีความเสี่ยงเนื่องจากการเปลี่ยนแปลงอัตราดอกเบี้ยมากนัก
เนื่องจากเป็นการกู้ยืมเงินช่วงสั้นๆ ตามอัตราดอกเบี้ยตลาดในขณะที่กู้

(2) บริษัท ไทย อะโกร เอ็นเนอร์ยี่ จำกัด
    ได้ทำสัญญากู้เงินระยะยาวเป็นสกุลเงินบาทจากธนาคารพาณิชย์ในประเทศแห่งหนึ่งจำนวน 900
    ล้านบาท มีกำหนด 7 ปี มีระยะเวลาปลอดหนี้ 2 ปีและผ่อนชำระคืนต้นเงินกู้ 5 ปีๆ ละ 2
    งวดๆ ละ 6 เดือนเพื่อนำมาลงทุนก่อสร้างโรงงานผลิตเอทานอลสายการผลิตที่ 2
    ขนาดกำลังการผลิต 200,000 ลิตรต่อวัน ซึ่ง ณ วันที่ 31 ธันวาคม 2552
    ได้เบิกถอนเงินกู้แล้วจำนวน 76 ล้านบาท โดยมีปัจจัยความเสี่ยงที่ต้องคำนึงถึงดังนี้

    1.  อัตราดอกเบี้ยกำหนดไว้เป็นอัตราคงที่ร้อยละ 3.80 ต่อปี ในช่วง 2
        ปีแรกและอัตราลอยตัว THBFIX 3 เดือน + 2.10% ต่อปี ในช่วงปีที่ 3 ถึง 7
        นั้นอาจจะได้รับผลกระทบจากการเปลี่ยนแปลงอัตราดอกเบี้ยในอนาคต
        โดยจะต้องติดตามแนวโน้มอัตราดอกเบี้ยอย่างใกล้ชิดรวมทั้งใช้เครื่องมือทางการเงินเพื่อลดความเสี่ยงจากอัตราดอกเบี้ยลอยตัวดังกล่าว

    2.  จะต้องดำรงอัตราส่วน DE (DEBT TO EQUITY RATIO) ไม่เกินกว่า 1.5 ต่อ 1 ซึ่ง
        ณ วันที่ 31 ธันวาคม 2552 อัตราส่วน DE เท่ากับ 0.64 ต่อ 1
        ยังต่ำกว่าอัตราส่วนที่เจ้าหนี้กำหนดอยู่มากและดำรงอัตราส่วน DSCR (DEBT SERVICE
        COVERAGE RATIO) ไม่ต่ำกว่า 1.5 เท่าต่อ 1 ซึ่ง ณ วันที่ 31 ธันวาคม 2552
        อัตราส่วน DSCR เท่ากับ 159.35 ต่อ 1 ยังสูงกว่าอัตราที่เจ้าหนี้กำหนดอยู่มาก
        หากบริษัท ไทย อะโกร เอ็นเนอร์ยี่ จำกัด (มหาชน) ไม่สามารถดำรงอัตราส่วน DE
        และ DSCR
        ตามที่เจ้าหนี้กำหนดข้างต้นก็จะต้องเพิ่มทุนจดทะเบียนเพื่อสำรองจ่ายต้นเงินกู้และดอกเบี้ย
        มิฉะนั้นจะผิดสัญญา ซึ่งอาจจะมีผลกระทบต่อสภาพคล่องและฐานะทางการเงินของบริษัทฯ
        และบริษัทย่อยดังกล่าว

    3.  บริษัท ลานนารีซอร์สเซส จำกัด (มหาชน) จะต้องดำรงสัดส่วนการถือหุ้นในบริษัท ไทย
        อะโกรเอ็นเนอร์ยี่ จำกัด (มหาชน) ไม่ต่ำกว่าร้อยละ 75
        ของจำนวนหุ้นทั้งหมดก่อนมีการนำหุ้นสามัญเข้า
        จดทะเบียนในตลาดหลักทรัพย์แห่งประเทศไทย และไม่ต่ำกว่าร้อยละ 50
        ของจำนวนหุ้นทั้งหมดหลังจากนำหุ้นสามัญเข้าจดทะเบียนในตลาดหลักทรัพย์แห่งประเทศไทย
        หากไม่สามารถปฏิบัติตามเงื่อนไขดังกล่าวข้างต้นให้ถือว่าภาระหนี้ทั้งหมดของบริษัท ไทย
        อะโกร เอ็นเนอร์ยี่ จำกัด (มหาชน) ถึงกำหนดชำระทันที
        ซึ่งจะมีผลกระทบต่อสภาพคล่องและฐานะทางการเงินของบริษัทย่อยดังกล่าว
        อย่างไรก็ตามเมื่อวันที่ 7 สิงหาคม 2552 บริษัท ไทย อะโกร เอ็นเนอร์ยี่ จำกัด
        (มหาชน) ได้ยื่นเรื่องขออนุญาตจำหน่ายหุ้นสามัญเพิ่มทุนจำนวน 200
        ล้านหุ้นให้แก่ประชาชนทั่วไป (INITIAL PUBLIC OFFERING : IPO)
        และขอนำหลักทรัพย์เข้าจดทะเบียนในตลาดหลักทรัพย์แห่งประเทศไทย ซึ่ง ณ วันสิ้นปี
        2552
        ยังอยู่ในขั้นตอนการพิจารณาของสำนักงานคณะกรรมการกำกับหลักทรัพย์และตลาดหลักทรัพย์
        (ก.ล.ต.) และตลาดหลักทรัพย์แห่งประเทศไทย (ต.ล.ท.) หากบริษัท ไทย อะโกร
        เอ็นเนอร์ยี่ จำกัด (มหาชน) มีการขายหุ้นสามัญ IPO จำนวน 200 ล้านหุ้น
        ดังกล่าวข้างต้น จะทำให้สัดส่วนการถือหุ้นของบริษัท ลานนารีซอร์สเซส จำกัด (มหาชน)
        ในบริษัท ไทย อะโกร เอ็นเนอร์ยี่ จำกัด (มหาชน) ลดลงจากร้อยละ 75.75
        ของจำนวนหุ้นทั้งหมดเหลือร้อยละ 56.82 ของจำนวนหุ้นทั้งหมด
        ซึ่งก็ยังอยู่ในเกณฑ์ที่เจ้าหนี้กำหนดข้างต้น

(3) ความเสี่ยงเกี่ยวกับเงินลงทุนในต่างประเทศ : บริษัท ลานนารีซอร์สเซส จำกัด (มหาชน)
    มีเงินลงทุนในบริษัทย่อยและบริษัทร่วมในต่างประเทศเป็นสกุลดอลลาร์สิงคโปร์,
    ดอลลาร์สหรัฐอเมริกาและรูเปียะห์อินโดนีเซีย
    ซึ่งเป็นการลงทุนระยะยาวที่ไม่ทราบกำหนดเวลาที่แน่นอนจึงไม่ได้ป้องกันความเสี่ยงไว้
    หากทราบกำหนดเวลาที่จะยกเลิกการลงทุนดังกล่าวก็สามารถป้องกันความเสี่ยงได้ในเวลาที่เหมาะสม
    อย่างไรก็ตาม บริษัทฯ
    มีผลขาดทุนจากอัตราแลกเปลี่ยนเงินตราต่างประเทศที่ยังไม่เกิดขึ้นจริงสำหรับเงินลงทุนในต่างประเทศ
    ณ วันสิ้นปี 2552 ประมาณ 15.39 ล้านบาท

(4) ความเสี่ยงเกี่ยวกับอัตราแลกเปลี่ยนเงินตราต่างประเทศ : บริษัท ลานนารีซอร์สเซส จำกัด
    (มหาชน) มีรายได้จากการขายถ่านหินเป็นเงินบาท
    ส่วนการซื้อถ่านหินมาจำหน่ายจะซื้อเป็นเงินดอลลาร์สหรัฐอเมริกา
    ในขณะที่บริษัทย่อยในประเทศอินโดนีเซียมีรายได้จากการขายถ่านหินเป็นดอลลาร์สหรัฐอเมริกาแต่ค่าใช้จ่ายในการดำเนินงานจะชำระเป็นดอลลาร์สหรัฐอเมริกาและรูเปียะห์อินโดนีเซีย
    ส่วนบริษัทย่อยและบริษัทร่วมในประเทศสิงคโปร์มีรายได้เป็นดอลลาร์สหรัฐอเมริกาแต่ค่าใช้จ่ายดำเนินงานจะชำระเป็นดอลลาร์สหรัฐอเมริกาและดอลลาร์สิงคโปร์
    ทำให้บริษัทฯ
    และบริษัทในเครือมีความเสี่ยงเกี่ยวกับอัตราแลกเปลี่ยนเงินตราต่างประเทศตามการเปลี่ยนแปลงค่าเงินสกุลต่างๆ
    ดังกล่าวข้างต้น ซึ่งได้ลดความเสี่ยงโดยการทำสัญญาซื้อขายเงินตราต่างประเทศล่วงหน้า
    (FORWARD EXCHANGE CONTRACTS)
    เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับเป็นสกุลดอลลาร์สหรัฐอเมริกาฝากเข้าบัญชีที่บริษัทฯ
    เปิดไว้กับธนาคารต่างๆ
    เพื่อใช้ชำระค่าถ่านหินและหรือรายการอื่นที่เป็นเงินตราต่างประเทศในอนาคต
    ซึ่งจากการบริหารความเสี่ยงในรอบปี 2552
    ปรากฏว่ามีกำไรจากอัตราแลกเปลี่ยนเงินตราต่างประเทศตามที่แสดงไว้ในงบการเงินรวมประจำปี
    2552 จำนวน 88.71 ล้านบาท
    และมีผลขาดทุนจากอัตราแลกเปลี่ยนเงินตราต่างประเทศที่แสดงไว้ในงบการเงินเฉพาะกิจการประจำปี
    2552 จำนวน 11.45 ล้านบาท

ปัจจัยอื่นที่มีผลกระทบต่อการตัดสินใจลงทุน

นอกจากรายการดังกล่าวข้างต้นแล้วบริษัทฯ และบริษัทในเครือไม่มีพันธะผูกพันใดๆ
เกี่ยวกับการออกหุ้น ใบสำคัญแสดงสิทธิ หลักทรัพย์แปลงสภาพ
หุ้นกู้หรือตราสารหนี้อย่างอื่นคงค้างทั้งในปัจจุบันและอนาคตตลอดจนไม่มีเหตุการณ์ผิดปกติร้ายแรงหรือเหตุการณ์สำคัญที่จะมีผลกระทบต่อฐานะการเงินและผลการดำเนินงานของบริษัทฯ
และบริษัทย่อยในอนาคตอย่างมีนัยสำคัญ